De tre tvangsnedrykkede klubber i toppen af dansk håndbold har indgivet endnu en klage over deres skrivebordsnedrykning.

EH Aalborg kæmper fortsat for at få omgjort beslutningen om, at de næste sæson skal spille i 1. division. Sammen med Nordsjælland Håndbold og Odder Håndbold, der også er tvangsnedrykkede fra deres respektive rækker, har aalborgenserne nu indgivet endnu en klage – denne gang til Håndboldens Appelinstans - over beslutningen om at afslutte turneringen med tvangsnedrykning. - Vi har påklaget den beslutning, som DHF’s repræsentantskab traf 25. maj. Men for at medvirke til en hurtig afklaring for dansk håndbold, er vores principale påstand, at det alene er beslutningen om tvangsnedrykning af de tre klubber, som skal erklæres ugyldig, siger direktør Henrik Skals fra EH Aalborg. Det betyder, at de tre klubber ikke ønsker at klage over repræsentantskabets beslutning om afslutning af turneringen og om fordelingen af medaljer, Europa Cup-pladser og oprykninger. Får EH Aalborg og de to andre klubber medhold, vil eneste konsekvens vil således være, at de tre klubber ikke tvangsnedrykkes. Håndboldens Appelinstans har nu valgt at høre alle klubber i Primo Tours Ligaen, HTH Ligaen samt 1. division for damer og herrer, og svarfristen er fastsat til på fredag. Den nye klage betyder, at der nu verserer to klagesager over beslutningen om at tvangsnedrykke klubberne. Klubberne har i forvejen indgivet en klage til appelinstansen under DIF – kendt som sportens højesteret. Klubberne mener ikke, at Udvalget for Professionel Håndbold havde mandat til at afslutte turneringerne og træffe afgørelse om tvangsnedrykninger, som de ellers gjorde tilbage i april. Beslutningen er siden blevet blåstemplet af DHF's Repræsentantskab. EH Aalborg lå sidste i kvindeligaen, der turneringen blev afblæst, men de havde lige så mange point som Skanderborg, og der ventede samtidig et indbyrdes opgør mellem de to klubber.